Weskusleerder wen met Wolkskool en Virseker | Maroela Media
Bartho Brittz, skoolhoof van Hoërskool Vredenburg in die Wes-Kaap, Meshae Goedeman, wenner, en Andre Badenhorst van die Wolkskool. (Foto: Verskaf)
Die derde wenner in die Virseker Trust en die Wolkskool se Kop-in-die-Wolke-kompetisie is onlangs in Vredenburg aan die Weskus aangewys. Die Goedeman-gesin het skoolgeld van R30 000 gewen. Die geld is onlangs deur die Wolkskool aan die skoolhoof van Hoërskool Vredenburg oorhandig.
Hoërskool Vredenburg se skoolhoof, Bartho Brittz, is baie dankbaar oor die ondersteuning wat die Solidariteit Skoleondersteuning (SOS) en spesifiek die Wolkskool bied.
Meshae Goedeman is 'n gr. 9-leerder aan die skool en 'n aktiewe gebruiker van die Wolkskool se aanlyn leerplatform. Haar ma, Myrtle, het 'n kwotasie aangevra by Virseker en was verheug toe sy hoor Meshae se skoolgeld gaan deur die prys gedek word.
Meshae het 'n liefde vir musiek en drama, en het dikwels 'n behoefte om die dag se wiskunde- en natuurwetenskappe-lesse weer deur te gaan. Ná elke les wat by die skool behandel word, gaan sy na die betrokke Wolkskoolles om dit vas te lê. Die Wolkskool se video's, werkkaarte en kort toetsies verseker dat sy die werk soveel beter verstaan.
Daar is elke maand skoolgeld van R30 000 op die spel vir 'n gelukkige gesin wat 'n aktiewe profiel op die Wolkskool het en 'n kwotasie by Virseker aanvra. As jy 'n bestaande Virseker-kliënt is, hoef jy net by die Wolkskool te registreer om in aanmerking te kom, en as jy 'n kliënt is wat reeds geregistreer is, kom jy outomaties in aanmerking.
Volgens Leon Fourie, uitvoerende hoof van die SOS, bied die Wolkskool vir ouers en leerders gemoedsrus oor hul akademiese prestasie en is dit 'n winskoop teen slegs R95 per maand.